Isroil Madrimovning navbatdagi raqibi va jangi sanasi ma’lum bo‘ldi

Professional boksning super yarim o‘rta (-69,85 kg) vazn toifasida harakat qilayotgan Isroil Madrimov (5-0, 5 KO) o‘zining navbatdagi jangini 15-avgust kuni o‘tkazadigan bo‘ldi.

Madrimov ushbu jangda amerikalik 37 yoshli Erik Uokerga (20-2, 9 KO) qarshi ringga ko‘tariladi. Jang 12 raundga mo‘ljallangan. Madrimov va Uoker ushbu to‘qnashuv orqali vaqtinchalik WBA kamari sohibini aniqlab beradi.
Ma’lumot uchun, Isroil Madrimov o‘zining so‘nggi jangini 2020-yil 1-mart kuni o‘tkazgan. Unda Isroil venesuelalik Charli Navarroga (29-10, 22 KO) qarshi ringga chiqib, raqibini 6-raunddayoq nokautga uchratgandi.
Erik Uoker esa 2019-yil 7-dekabr sanasida Damian Ezekyel Bonelliga qarshi jang olib borib, raqibidan ochkolar evaziga ustun kelgan. U so‘nggi bori 2018-yil 22-mayida Brendon Adamsga mag‘lub bo‘lgan.
Eslatib o‘tamiz, 15-avgust kuni bo‘ladigan jang oqshomida o‘zbekistonlik boshqa bir bokschi Shahram G‘iyosov ham jang qiladi.
Isroil Madrimov va Shahram G‘iyosov ishtirokidagi barcha janglarni tomosha qiling (video)
Yanada ko‘proq futbol va sport yangiliklaridan boxabar bo‘lishni istasangiz, “Daryo”ning Telegram’dagi rasmiy sport kanali — @Daryo_Sport24’ga obuna bo‘ling!